S-151/2014

Mál þetta, sem var dómtekið 21. maí 2014, er höfðað með ákæru lögreglustjórans á höfuðborgarsvæðinu, útgefinni 11. mars 2014, gegn G-kvk-þgf K-kvk-þgf S-kvk-þgf, kt. 000000-0000, Hverfisgötu 32, Hafnarfirði fyrir umferðarlagabrot í Reykjavík, með því að hafa laugardaginn 15. febrúar 2014 ekið bifreiðinni LI-721 svipt ökurétti norður Höfðabakka við Stekkjabakka uns aksturinn var stöðvaður og ekki haft öryggisbelti spennt við aksturinn. Mál 007-2014-8288.

Telst brotið varða við 1. mgr. 48. gr. og 1. mgr. 71. gr., allt sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007.

Þess er krafist að ákærði verði dæmd til refsingar og til greiðslu alls sakarkostnaðar.

Mál nr. S-202/2014, sem var höfðað á hendur ákærðu með ákæru lögreglustjórans á Suðurnesjum útgefinni 10. apríl sl., var sameinað þessu máli, sbr. heimild í 1. mgr. 169. gr. laga nr. 88/2008 um meðferð sakamála.

Í því máli, er ákærðu gefið að sök umferðarlagabrot með því að hafa þann 10. febrúar 2014 ekið bifreiðinni YP-117 svipt ökurétti, óhæf um að stjórna henni örugglega vegna áhrifa ávana- og fíkniefna (í blóði ákærðu mældist 75 ng/ml af amfetamíni og 6,4 ng/ml af tetrahýdrókannabínóli) um Borgarveg og Holtsgötu, Reykjanesbæ og inn á bifreiðastæði við verslunina Kost, þar sem ákærða lagði bifreiðinni, þar hafði lögregla afskipti af henni, en ákærða hljóp þá undan lögreglumönnum sem handtóku síðan ákærðu skammt frá.

Telst brot þetta varða við 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987 og 19. gr. lögreglulaga nr. 90/1996.

Þess er krafist að ákærða verði dæmdur til refsingar og til greiðslu alls sakarkostnaðar. Þess er einnig krafist að ákærða verði dæmd til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993, 4. gr. laga nr. 57/1997 og 18. gr. laga nr. 66/2006.

Mál nr. S-207/2014, sem var höfðað á hendur ákærðu með ákæru Ríkissaksóknara útgefinni 21. mars sl., var sameinað þessu máli, sbr. heimild í 1. mgr. 169. gr. laga nr. 88/2008 um meðferð sakamála.

Í því máli, er ákærðu gefið að sök:

I.

Umferðarlagabrot, með því að hafa föstudaginn 27. september 2013 ekið bifreiðinni TJ-517 svift ökuréttindum, norður Þverholt og austur Háholt í Mosfellsbæ þangað til lögregla stöðvaði akstur bifreiðarinnar við Miðholt 1.

Telst brot ákærðu varða við 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga. Mál 007-2013-50772.

II.

Umferðarlagabrot, með því að hafa laugardaginn 12. október 2013 ekið bifreiðinni TJ-517 svift ökuréttindum og ófær um að stjórna henni örugglega vegna áhrifa ávana- og fíkniefna (magn amfetamíns í blóði mældist 920 ng/ml, kókaíns 50 ng/ml og Tetrahýdrókannabínóls 10 ng/ml), vestur Hverfisgötu að verslun 10/11 við Barónstíg í Reykjavík

Telst brot ákærðu varða við 1., sbr. 2. mgr. 45. gr. a og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga. Mál 007-2013-53790.

III.

Rangar sakargiftir, með því að hafa í ofangreind tvö skipti þegar lögregla hafði afskipti af ákærðu vegna umferðarlagabrota sagst vera A, kt. 000000-0000. Í fyrra tilvikinu, þegar lögregla stöðvaði akstur hennar vegna gruns um að hún hefði ekið bifreiðinni undir áhrifum áfengis, sbr. 45. gr. umferðarlaga, að auki ritaði nafn A undir eyðublað vegna ölvunaraksturs og síðar á lögreglustöðinni við Vínlandsleið með sama hætti ritað undir upplýsingablað fyrir handtekna menn. Í seinna tilvikinu eftir að hún var flutt á lögreglustöðina við Hverfisgötu einnig ritað nafn A undir upplýsingablað fyrir handtekna menn og skriflegt samþykki til leitar í bifreiðinni. Með þessu leitaðist ákærða við að koma því til leiðar að A yrði sökuð um brotin.

Telst þetta varða við 1. mgr. 148. gr. almennra hegningarlaga nr. 19, 1940, en til vara við 1. mgr. 146. gr. sömu laga.

Þess er krafist að ákærða verði dæmd til refsingar og greiðslu alls sakarkostnaðar. Þess er einnig krafist að ákærða verði dæmd til sviptingar ökuréttar samkvæmt 101. og 102. gr. umferðarlaga nr. 50/1987.

Ákærða hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu og eftir að sækjandi og verjandi ákærðu, höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem ákæra á hendur henni tekur til samkvæmt framansögðu og er réttilega heimfærð til refsiákvæða í ákæru.

Ákærða er fædd í nóvember 1985. Samkvæmt sakavottorði hennar hefur henni sjö sinnum verið gerð refsing frá árinu 2004. Ákærða ók bifreið undir áhrifum áfengis 7. ágúst 2004 og var henni með dómi 14. febrúar 2005 gerð sektarrefsing og svipting ökuréttar í 4 mánuði fyrir það brot. Ákærða gerðist að nýju sek um slíkt brot 24. nóvember 2009 og gekk dómur í því máli 26. maí 2010, en með honum var hún dæmd til að greiða sekt og sæta sviptingu ökuréttar í 2 ár. Þá var henni gerð sektarrefsing með dómi 18. nóvember 2011 fyrir að aka bifreið ófær um að stjórna henni örugglega vegna áhrifa ávana- og fíkniefna 24. maí 2010 og að nýju 7. apríl 2011, en þá að auki svipt ökurétti. Með þessum dómi var ákærða jafnframt svipt ökurétti í 18 mánuði. Þann 10. janúar 2014 var ákærða dæmd fyrir að aka bifreið ófær um að stjórna henni örugglega vegna áhrifa ávana- og fíkniefna og að auki að aka svipt ökurétti. Með þeim dómi var jafnframt tekinn upp 6 mánaða skilorðsdómur sem ákærða hafði fengið þann 22. mars 2013 fyrir brot gegn 217. gr. og 225. gr. almennra hegningarlaga nr. 19/1940. Var refsing ákærðu fyrir þau brot ákveðin í einu lagi og refsing hennar ákveðin fangelsi í 9 mánuði, en frestað var fullnustu 6 mánaða af refsivistinni.

Brot ákærðu nú eru að hluta til hegningarauki samkvæmt 78. gr. almennra hegningarlaga við framangreindan dóm frá 10. janúar 2014. Þannig eru brot ákærðu í ákæru dags. 21. mars 2014 fyrir akstur ófær um að stjórna henni örugglega vegna áhrifa ávana- og fíkniefna og fyrir að aka tvisvar svipt ökurétti auk rangra sakargifta í tvígang, hegningarauki við þann dóm.

Brot ákærðu samkvæmt ákæru dags. 11. mars 2014 fyrir akstur svipt ökuréttindum og ákæru dags. 10. apríl 2014 fyrir akstur ófær um að stjórna henni örugglega vegna áhrifa ávana- og fíkniefna auk aksturs án ökuréttinda telst vera fimmta brot hennar gegn ákvæðum 45. gr. umferðarlaga og þriðja brot hennar gegn ákvæðum 48. gr. umferðarlaga.

Með framangreindum umferðalagabrotum sínum hefur ákærða rofið skilyrði fyrir frestun á fullnustu 6 mánaða fangelsisrefsingar samkvæmt dómi Héraðsdóms Reykjaness dags. 10. janúar 2014. Verður refsing ákærðu fyrir þau brot hennar sem sá dómur tók til og brotin sem um ræðir í þessu máli ákveðin í einu lagi, sbr. 60. gr. og 77. og 78. gr. almennra hegningarlaga með áorðnum breytingum. Að virtum sakaferli ákærðu samkvæmt framansögðu þykir refsing hennar hæfilega ákveðin fangelsi í 15 mánuði.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga er áréttuð ævilöng svipting ökuréttar ákærðu.

Ákærða verður dæmd til að greiða allan sakarkostnað málsins samkvæmt yfirlitum sækjanda og ákvörðun dómsins um þóknun skipaðs verjanda hennar, sem ákveðin er að meðtöldum virðisaukaskatti, eins og nánar greinir í dómsorði.

B-kk-nf H-kk-nf héraðsdómari dæmir mál þetta.

D ó m s o r ð :

Ákærða, G-kvk-nf K-kvk-nf S-kvk-nf, sæti fangelsi í 15 mánuði.

Áréttuð er ævilöng svipting ökuréttar ákærðu.

Ákærða greiði allan sakarkostnað málsins sem er samkvæmt yfirlitum, 358.875 krónur auk þóknunar skipaðs verjanda hennar, S-kk-ef S-kk-ef héraðsdómslögmanns, 75.300 krónur og hefur þá verið tekið tillit til virðisaukaskatts.

B-kk-nf H-kk-nf